Seg tama nniḍen, iwakken ad yaweḍ umsuqel ad d-yessuqel seg tutlayt taɣbalut ɣer tutlayt n yiswi, yewwi-d fell-as ad yegzu kra n tɣawsiwin am tmussni n tutlayt taɣbalut d tin n yiswi, ad yissin ilugan n tutlayin-a imi yemgarad amek i d-yettili umseḍfer n yiferdisen n tefyirt seg tutlayt tamezwarut ɣer tutlayt tis snat. Am wakken ilaq ad yili iẓra kullec ɣef yidles n snat tutlayina. Daɣen, ad iẓer asentel ara d-yessuqel d wayen akk i as-d-yezzin, ad yesɛu tizemmar ara t-iɛiwnen deg tegzi n tikta timuta d useqdec n yimawalen; tigzi n yinumak n wawalen deg tefyar imi tucḍiwin i d-yettmagar yal tikelt ttuɣalent ɣer tgellelt-is seg tama n tmussni tamatut ɣef snat tutlayin-a. Yessefk ad yesɛu daɣen tamussni tulmisant ɣef usentel ara d-yessuqel, aseqdec n yisegzawalen iwulmen deg tsuqilt2. Yezmer umsuqel s tmussni-is i snat n tutlayin ad yessiweḍ ɣer tsuqilt yelhan s wayes ara yegzu tikti iɣef i d-yewwi umaru deg uḍris aɣbalu.